**Azumanga Daioh** (japanski *あずまんが大王; Azumanga Daiō*, doslovni prijevod *Veliki kralj Azumanga*) je japanska humoristična anime i manga serija čiji je autor Kiyohiko Azuma. Manga je objavljena u MediaWorks od 1999. do 2002. U svibnju 2009. povodom desete obljetnice mange, tri dodatna poglavlja su serijalizirana u Shogakukanu pod naslovom *Azumanga Daioh: Supplementary Lessons*.

Manga je nacrtana u obliku serija vertikalnih četvero tabelnih stripova zvanih *yonkoma* te opisuje život skupine djevojaka i njihovih pustolovina tijekom tri godine u srednjoj školi. Serija je hvaljena zbog humora koji proizlazi iz ekscentričnih likova, a Azuma je hvaljen kao "gospodar forme od četiri table", i zbog stila stripa i komičnog tajminga.

Strip je adaptiran u istoimenu anime seriju koju je producirao J.C. Staff, a trajala je od travnja do rujna 2002. Emitirana je na kanalu TV Tokyo te ima 26 epizoda. Serija je objavljena na DVD-u a pojavio se i kratkometražni film od 6 minuta. Sam naslov serije nema značenje za priču, koja je ionako samo spoj vinjeta iz svakodnevnog života.

Naslov
------

Sam naslov, *Azumanga Daioh*, je mješavina autorovog imena, Azuma, i riječi manga, dok Daioh potječe od časopisa u kojem je strip prvi put objavljen, *Dengeki Daioh*. U animeu, riječ *daioh* se spominje u nekoliko foršpanu za nadolazeće epizode, a u kontekstu znači veliki kralj.

*Azumanga* se također spominje i kao Azumin stil koji koristi i u drugim stripovima i ilustracijama. Čak dvije prijašnje kolekcije Azuminih ostvarenja su objavljeni kao *Azumanga* te *Azumanga 2* 1998. i 2001. *Azumanga* je kasnije ponovno objavljena u smanjenom izdanju nazvanom *Azumanga Recycle*.

Radnja
------

Radnja se odvija oko svakodnevnog života u jednoj neimenovanoj japanskoj srednjoj školi, uglavnom oko šest djevojaka i dvoje njihovih profesora: nadareno dijete **Chiyo Mihama** se pokušava uklopiti sa društvom djevojaka koje su pet godina starije od nje; suzdržana i visoka **Sakaki** je opsjednuta slatkim životinjama koje ju izbjegavaju ili čak napadaju; **Ayumu "Osaka" Kasuga** je dobila naziv po gradu iz kojeg dolazi (Osaka), te ima ekscentričan, gotovo autističan pogled na svijet; **Koyomi** nosi naočale; **Tomo Takino**, **Kagura** koja ima jednostrano supraništvo sa Sakaki te njihova učiteljica **Yukari Tanizaki** kao i njen najbolji prijatelj, profesor tjelesnog odgoja **Minamo Kurosawa**. Među sporednim likovima je i Kimura, neobičan profesor koji je pomalo neprimjereno opsjednut mlađim djevojkama, te Kaorin, učenik koji je potajno zaljubljen u Sakaki. Priča obuhvaća tri godine u kojima pokriva testove, razgovore između nastave, kulturne festivale i druge događaje u školi, kao i događaje izvan te ustanove, među kojima su učenje u Chiyinoj kući, izleti provedeni u Chiyinoj vikendici na moru te odlazak u fiktivni zabavni park *Zemlja čudesa*. Radnja završava kada glavne protagonistkinje završe srednju školu. Radnja ima realističan ton, iako povremeno ulazi i u nadrealni humor.

Glasovi
-------

* Chieko Higuchi - Tomo Takino
* Houko Kuwashima - Kagura
* Rie Tanaka - Koyomi "Yomi" Mizuhara
* Tomoko Kaneda - Chiyo Mihama
* Yuki Matsuoka - Ayumu "Osaka" Kasuga
* Yuu Asakawa - Sakaki
* Akiko Hiramatsu - Yukari Tanizaki
* Aya Hisakawa - Minamo "Nyamo" Kurosawa

Mediji
------

### Manga

*Azumanga Daioh* je napisao i ilustrirao Kiyaohiko Azuma, a objavljena je u MediaWorks u časopisu *Dengeki Daioh* od veljače 1999. do svibnja 2002. sveukupno u četiri sveska. Svaki od četiri sveska pokriva otprilike jednu godinu u životu protagonista. Novo izdanje u tri sveska je objavljen u Japanu od *Shogakukana* kako bi se obilježila deseta obljetnica mange, a prvi svezak - koji pokriva prvu godinu u srednjoj školi - je objavljen 11. lipnja 2009. Ponovljeno izdanje sadrži tri dodatna poglavlja od 16 stranica objavljenih u *Monthly Shonen Sunday* pod naslovom *Azumanga Daioh: Supplementary Lessons*.

Strip je na engleski jezik preveo i izdao ADV Manga za područje sjeverne Amerike i Velike Britanije, te je objavila sva četiri sveska između 2003. i 2004. ADV je kasnije ponovno izdao strip za omnibus izdanje 7. studenog 2007. 2009. Yen Press je otkupio pravo na engleska izdanja te objavio novi prijevod 2009. U Europi, mangu je za francusko govorno područje licencirao Kurokawa, za njemačko Tokyopop, a za španjolsko Norma Editorial. Bila je to prva tzv. "yonkama" manga prevedena u Francuskoj. U Aziji (izvan japanskog govornog područja), strip je licencirao Daiwon C.I. za Koreju, Neigbose Comics za Tajland, Tong Li Publishing za Kinu i drugi.

### Anime

Anime adaptaciju producirao je J.C.Staff, a serija je emitirana od travnja do rujna 2002. Emitirana je na kanalu TV Tokyo, TV Aichi i TV Osaka, prvo kao kratki segmenti od 5 minuta svakog dana, da bi se onda dogodila 25-minutna kompilacija vikendom, ukupno dakle 130 5-minutnih segmenata sastavljenih u 26 epizoda. Serija je objavljena na šest DVD-a 2003. godine, a zatim i na DVD kutiji sa svim epizodama te objavljena 24. lipnja 2009.

Izuzev serije, bile su i dvije druge animirane adaptacije: *The Very Short Azumanga Daioh Movie*, šestominutni foršpan objavljen u kinima kako bi se reklamirala nadolazeća TV serija, te *Azumanga Web Daioh*, 5-minutni kratkometražni film objavljen samo na plaćenim web stranicama 28. prosinca 2000. ponuđen za download na ograničeno vrijeme. Ovaj eksperimentalni potez je nastao kako bi se istražilo postoji li potražnja za stvaranjem anime adaptacije stripa za web stranicu chara-ani.com, ali zbog velike potražnje to je čak promijenjeno u adaptaciju za TV izdanje.

Serija je na američko DVD tržište izdala kompanija ADV Films 9. rujna 2005. 2009. Nokia je ponudila prvih pet epizoda na svojem Ovi telefonskom servisu.

### Ostalo

Objavljene su i tri *Azumanga Daioh* video igre. *Azumanga Donjyara Daioh*, puzzle igru, je objavio Bandai za PlayStation 18. travnja 2002. *Azumanga Daioh Puzzle Bobble* je objavila Taito Corporation kao *Puzzle Bobble* 1. lipnja 2002. *Azumanga Daioh Advance*, igru karata, je objavio King Records za Game Boy Advance 25. travnja 2003.

Odjek
-----

U časopisu *Animage*, *Azumanga Daioh* je 2003. osvojio visoko drugo mjesto na listi najboljih animea godine sa 153 glasa (prvo je mjesto zauzeo *Mobile Suit Gundam*). Zadnja, 26. epizoda je osvojila 10. mjesto u kategoriji najboljih epizoda neke anime serije. Chiyin otac je proglašen 14. najomiljenijim muškim likom u bilo kojem animeu te godine, dok su Ayumu Kasuga i Chiyo Mihama proglašene 7. i 11. najomiljenijim ženskim likom. 2005. *TV Asahi* je objavio dvije liste "100 najboljih animiranih ostvarenja". Na listi sastavljenoj po online anketi Japanaca, *Azumanga Daioh* završio je na 76. mjestu.

Marc Hairston je *Azumangu* usporedio sa još jednom serijom o djevojkama koje pohađaju srednju školu, *Maria-sama ga Miteru*, navodeći ih kao "jin i jang iskustva srednjoškolskih djevojaka", gdje *Miteru* predstavlja romantični ideal dok *Azumanga* demonstrira razigranu ironiju stvarnosti. *Miteru* za njega naglašava unutarnja stanja likova, dok je *Azumanga* usredotočena na vanjske društvene interakcije likova koja gledatelje drži na distanci, ali ipak dozvoljava poistovjećivanje i simpatije.

Kritike
-------

> Anime bez ikakve radnje vrijedne spomena i epizode sastavljene od pet nepovezanih podsekcija. Ideja možda zvuči čudno, ali, barem u slučaju *Azumange Daioh*, uspijeva poput čarolije. Ovo je genijalna komedija koja se ne oslanja na *slapstick* ili na tome da glavni lik biva bačen u nebo, nego umjesto toga uzima svakodnevne događaje, poput kupovine soka u automatu, i čini ih tako urnebesne da se valjate po podu...Svaki lik u *Azumangi Daioh* ima tako raznoliku osobnost da će svatko imati najdražeg lika kojeg vole ili jednostavno vole mrziti...Neće svatko uživati u ovom animeu, a ako je ikada postojao anime koji će neki ili voljeti ili mrziti, onda je to ovaj. Ako volite ovakav stil komedija, jako vam preporučam ovu seriju. Možda upravo postanete jedan od budućih *Azumanga* ljubitelja.
> 
> – Keitaro

> Biti ću iskren od početka: *Azumanga Daioh* je onoliko savršeno uravnotežena komedija koliko ćete naći u bilo kojem mediju, anime ili ne...Priznajem, ovaj spoj je stečen ukus, i trebalo mi je tri epizoda dok se nisam priviknuo na ugođaj. Šale su dosljedne u pogađanju mete, a usprkos već iskorištenih školskih tema, ništa u ovom animeu ne postaje bljutavo. Održati takvu razinu kvalitete za cijelu seriju nije lak zadatak za drame, ali za komediju koja ostvari ovo, to zaslužuje najveće pohvale...Možda će gledatelji najviše cijeniti što likovi djeluju poput prijatelja. Poput svih prijatelja, oni zajedno dijele životna iskustva. Oni se međusobno naljute, oni se međusobno nasmiju...i oni se međusobno rasplaču. Na kraju, oni će biti vaši prijatelji, također.
> 
> – Kain

> *Azumanga Daioh* se ne odvija oko sukoba - nego oko ugođaja. Redatelj, Nishikiori Hiroshi, i autor, Azuma Kiyohiko, su namjeravali da ovo bude serija koja će gledatelje vratiti u razdoblje kada se sve odvijalo oko druženja sa prijateljima: to je prijelazno razdoblje između djetinjstva i odrastanja. Također su htjeli prikazati srednjoškolske djevojke kakve stvarne jesu. Nisu čarobne superjunakinje, niti opsjednute romansom, niti gangsterske djevojke koje su magnet za nasilje. One su samo svakodnevne djevojke sa svakodnevnim problemima.
> 
> – Carloss Ross

> Nema boljeg primjera za "voli ili mrzi" ovaj anime od *Azumanga Daioh*, izuzev *FLCL*. Zbog snažnih bipolarnih reakcija, bilo je nakoliko neprimjerenih glasina o  *Azumanga Daioh*. Nemojte se obazirati na te glasine; jedini način da saznate da li vam odgovara, je da pogledate par epizoda. Najbolja usporedba koju mogu napraviti je da usporedim *Azumangu Daioh* sa *Seinfeldom*, još jednom "serijom o ničemu".
> 
> – Kuma

Izvori
------

### Reference

1. ↑  Toole 2004.
2. ↑  Sexton 2007. str. 42
3. ↑  Honto 2002
4. ↑  ASCII Media Works
5. ↑  Kimlinger 2007.
6. ↑  IGN
7. ↑  Anime News Network 2009.
8. ↑  Anime News Network 21. travnja 2009.
9. ↑  Anime News Network 1. travnja 2009.
10. ↑  Kurokawa 2009
11. ↑  Tokyopop 2009
12. ↑  Norma Editorial
13. ↑  Daiwon C.I.
14. ↑  Siambook Center
15. ↑  Tong Li
16. ↑  Animeyume
17. ↑  Clements & McCarthy 2006. str. 40
18. ↑  King Records
19. ↑  Mania 2006.
20. ↑  ADV Films 2005.
21. ↑  Anime News Network 29. svibnja 2009.
22. ↑  Bandai
23. ↑  GameFAQs
24. ↑  GamesFAQs Game Boy
25. 1 2 3  Animage 2003.
26. ↑  TV Asahi 2005.
27. ↑  Lunning 2006. str. 180
28. 1 2  Anime Academy 2002
29. ↑  THEM Anime Reviews
30. ↑  Nihon Review

Knjige

* Clements, Johnathan; McCarthy, Helen (2006). *The Anime Encyclopedia: A Guide to Japanese Animation Since 1917*. Stone Bridge Press. ISBN 9781845765002.
* Lunning, Frenchy (2006). *Mechademia 1: Emerging Worlds of Anime And Manga*. Minneapolis: University of Minnesota Press. ISBN 9780816649457.
* Sexton, Jamie (2007). *Music, Sound and Multimedia: From the Live to the Virtual: Music & the Moving Image*. Edinburgh: Edinburgh University Press. ISBN 9780748625345.

Novinski članci i časopisi

* Animage (lipanj 2003). „The 25th Anime Grand Prix". Pristupljeno 17. studeni 2012.
* „Azumanga Daioh 10th Anniversary". Anime News Network. 24. veljače 2009. Arhivirano iz originala na datum 2009-03-28. Pristupljeno 17. studeni 2012.
* „Anime Network Taken Off Comcast, Put on DirecTV (Updated)". Anime News Network. 29. svibnja 2009. Arhivirano iz originala na datum 2009-05-30. Pristupljeno 18. studeni 2012.
* „Azumanga Daioh Manga's 3 New Chapters to Debut in May (Updated)". Anime News Network. 21. travnja 2009. Arhivirano iz originala na datum 2009-04-25. Pristupljeno 17. studeni 2012.
* „Yen Press to reissue Azumanga Daioh manga". Anime News Network. 1. travnja 2009. Arhivirano iz originala na datum 2009-04-04. Pristupljeno 17. studeni 2012.
* „Japan's Favorite TV Anime". Anime News Network. 13. listopada 2006. Pristupljeno 18. studeni 2012.
* Toole, Mike (28. lipnja 2004). „Azumanga Daioh vol. 1". Anime Jump!. Arhivirano iz originala na datum 2007-11-09. Pristupljeno 17. studeni 2012.
* Kimlinger, Carl (15. prosinca 2007). „Azumanga Daioh GN - Omnibus Edition". Anime News Network. Arhivirano iz originala na datum 2007-12-15. Pristupljeno 17. studeni 2012.

Ostali izvori

* „ADV DVD Store". ADV Films. 2005. Arhivirano iz originala na datum 2006-12-06. Pristupljeno 18. studeni 2012.
* „*Azumanga*" (Japanski). Bk1.jp. 2002. Pristupljeno 17. studeni 2012.
* Anime Academy (2002). „Azumanga Daioh - Review". Arhivirano iz originala na datum 2011-09-12. Pristupljeno 17. studeni 2012.
* „*Azumanga Recycle*" (Japanski). ASCII Media Works. Pristupljeno 17. studeni 2012.
* „Azumanga Daioh Information". Animeyume. Pristupljeno 18. studeni 2012.
* Daiwon C.I.. „아즈망가 대왕" (Korejski). Pristupljeno 17. studeni 2012.
* IGN. „Azumanga Daioh Vol. 1 - 4 Review". Arhivirano iz originala na datum 2013-06-11. Pristupljeno 17. studeni 2009.
* „Azumanga Daioh Release Information for Game Boy Advance - GameFAQs". GameFAQs. Arhivirano iz originala na datum 2009-06-02. Pristupljeno 18. studeni 2012.
* „バンダイ ビデオゲーム ホームページ" (Japanski). Bandai. Pristupljeno 18. studeni 2012.
* „Azumanga Donjara Daiou Release Information for PlayStation - GameFAQs". GameFAQs. Pristupljeno 18. studeni 2012.
* „Azumanga Daioh anime release". King Records (Japan). Pristupljeno 18. studeni 2012.
* Kurokawa. „Azumanga Daioh Vol 1" (Francuski). Pristupljeno 17. studeni 2012.
* Moure, Dani (18. svibnja 2006). „Azumanga Daioh Vol. #6". Mania.com. Arhivirano iz originala na datum 2012-10-02. Pristupljeno 18. studeni 2012.
* „Azumanga Daioh" (Njemački). Tokyopop. Arhivirano iz originala na datum 2009-04-08. Pristupljeno 17. studeni 2012.
* Kuma. „Azumanga Daioh - Review". Nihon Review. Arhivirano iz originala na datum 2012-06-13. Pristupljeno 17. studeni 2012.
* Norma Editorial. „Azumanga Daioh" (Španjolski). Arhivirano iz originala na datum 2010-01-14. Pristupljeno 17. studeni 2012.
* Siambook Center. „โรงเรียนป่วน นักเรียนเป๋อ Vol 1" (Tajlandski). Arhivirano iz originala na datum 2011-07-16. Pristupljeno 17. studeni 2012.
* Carlos Ross. „Azumanga Daioh - Review". THEM anime reviews. Pristupljeno 17. studeni 2012.
* Tong Li. „笑園漫畫大王" (Kineski). Arhivirano iz originala na datum 2013-06-11. Pristupljeno 17. studeni 2012.

Vanjske poveznice
-----------------

* *Azumanga Daioh* na sajtu IMDb
* *Azumanga Daioh* na Anime News Network
* *Azumanga Daioh* na Anime Nfo